                                                                                                                                                              PRIJEDLOG
Na temelju članka 289. stavak 7. Zakona o socijalnoj skrbi („Narodne novine“ broj 18/22, 46/22, 119/22, 71/23) i članka 33. stavka 1. točke 3. Statuta Općine Jelenje („Službene novine Općine Jelenje“ broj 59/23), Općinsko vijeće Općine Jelenje na _______ sjednici održanoj dana _________ donosi

Odluku o I. izmjenama i dopunama Odluke o socijalnoj skrbi Općine Jelenje

Članak 1.

U Odluci o socijalnoj skrbi Općine Jelenje („Službene novine Općine Jelenje“ broj 63/2023.), u članku 10. stavku 1. briše se točka 4. 

Dosadašnja točka 5. postaje točka 4. 


Članak 2.
U članku 11. stavak 1. podstavak 1. mijenja se i glasi:
„Uvjet prihoda ispunjava korisnik s prihodima koji ne prelaze sljedeće iznose:
- samac do 450,00 eura,
- dvočlana obitelj do 750,00 eura,
- tročlana obitelj do 900,00 eura,
- četveročlana obitelj do 1100,00 eura.“

Stavak 2. mijenja se i glasi:
„Ako kućanstvo ima više od četiri člana, uvjet prihoda za svakog dodatnog člana povećava se za 150,00 eura.“

Stavak 4. mijenja se i glasi:
„Prihodom iz stavka 1. ovog članka smatra se iznos prosječnog mjesečnog prihoda korisnika, odnosno obitelji ostvarenog (isplaćenog) u tri mjeseca koji prethode mjesecu u kojem je podnesen zahtjev za ostvarivanje prava ili koji je ostvaren (isplaćen) kroz tri mjeseca, a za koje su dostupni podaci na potvrdi o visini dohotka i primitaka Porezne uprave od podnošenja zahtjeva. Prihod čine sva sredstva koja korisnik, odnosno obitelj ostvari po osnovi rada, mirovine, prihoda od imovine ili na neki drugi način ostvaren u tuzemstvu i inozemstvu, a evidentiran je na potvrdi o visini dohotka i primitaka Porezne uprave. Pri utvrđivanju prihoda ne uračunavaju se doplatak za djecu, inkluzivni dodatak, stipendije učenika i studenata, jednokratne novčane pomoći, novčane pomoći ostvarene zbog prirodnih nepogoda ili drugih izvanrednih okolnosti, naknada za troškove stanovanja, naknada za troškove ogrjeva te drugi primici koji se sukladno posebnim propisima ne smatraju prihodom.“
Stavak 5. mijenja se i glasi:
„Visina prihoda iz stavka 1. ovoga članka dokazuje se odgovarajućim ispravama kojima se može utvrditi visina ostvarenih prihoda korisnika i članova njegova kućanstva, a osobito:
1. potvrdom o visini plaće ili drugim dokazom o ostvarenom dohotku,
2. potvrdom nadležnog tijela o isplaćenoj mirovini
3. potvrdom Ministarstva financija – Porezne uprave o visini dohotka i primitaka,
4. izvatkom iz bankovnog računa 
5. drugom odgovarajućom dokumentacijom kojom se može utvrditi visina prihoda korisnika i članova njegova kućanstva.
Dodaje se stavak 7. koji glasi 
„Za potreba utvrđivanja uvjeta prihoda iz ovog članka Jedinstveni upravni odjel može podatke o visini dohodaka i primitaka podnositelja zahtjeva i članova kućanstva pribaviti po službenoj dužnosti elektroničkom razmjenom podataka putem Državne sabirnice (GSB) iz službenih evidencija Ministarstva financija – Porezne uprave“.

Članak 3.
Iza članka 32. dodaje se članak 32.a koji glasi: 


12. Pravo na prijevoz onkoloških bolesnika 

„Članak 32 a

Pravo na prijevoz onkoloških pacijenata ostvaruje korisnik koji je onkološki pacijent i ima prebivalište na području Općine.

Korisnik iz stavka 1. ovog članka ostvaruje pravo na odlazak na kemoterapiju i radioterapiju u Kliniku za tumore Kliničkog bolničkog centra Rijeka. 

Općina će pružanje usluge prijevoza iz stavka 1. ovog članka za svaku kalendarsku godinu povjeriti pravnoj osobi ovlaštenoj za pružanje usluge, a na temelju ugovora.“
 
Članak 4.

Ova izmjena Odluke stupa na snagu osmoga dana od dana objave u "Službenim novinama Općine Jelenje".









Sukladno članku 11. Zakona o pravu na pristup informacijama („Narodne novine“ broj 25/13, 85/15 i 69/22), Općina Jelenje provodi savjetovanje sa zainteresiranom javnošću o Nacrtu prijedloga Odluke o I. izmjenama i dopunama Odluke o socijalnoj skrbi Općine Jelenje. 


Predloženim izmjenama i dopunama Odluke o socijalnoj skrbi Općine Jelenje pristupa se radi usklađivanja pojedinih odredbi s važećim zakonskim propisima, unapređenja sustava ostvarivanja prava iz socijalne skrbi te proširenja oblika pomoći namijenjenih građanima koji se nalaze u nepovoljnim životnim i socijalnim okolnostima.
Radi usklađivanja s važećim zakonskim propisima predlaže se brisanje prava na osobnu invalidninu kao jednog od socijalnih uvjeta za ostvarivanje prava iz Odluke, budući da se navedeno pravo više ne ostvaruje na temelju Zakona o socijalnoj skrbi.
Predlaže se povećanje prihodovnih cenzusa za ostvarivanje prava iz Odluke kako bi se uvjeti prilagodili aktualnim gospodarskim i socijalnim okolnostima te omogućilo ostvarivanje prava većem broju građana koji se nalaze u nepovoljnom materijalnom položaju.
Istodobno se detaljnije uređuje način utvrđivanja prihoda, jasnije se propisuje koja se novčana sredstva smatraju prihodom, kao i primici koji se zbog svoje namjene ne uračunavaju u prihod prilikom odlučivanja o ostvarivanju prava iz socijalne skrbi, kao i njihovo dokazivanje. Time se osigurava ujednačena, transparentna i pravno sigurnija primjena Odluke.
Predlaže se i uvođenje mogućnosti da Jedinstveni upravni odjel podatke o visini dohodaka i primitaka podnositelja zahtjeva i članova kućanstva pribavlja elektroničkom razmjenom podataka putem Državne sabirnice (GSB) iz službenih evidencija Ministarstva financija – Porezne uprave. Navedena izmjena pridonosi digitalizaciji upravnih postupaka, smanjuje administrativno opterećenje građana te omogućuje učinkovitije i brže rješavanje zahtjeva.
Nadalje, predlaže se uvođenje novog prava na prijevoz onkoloških pacijenata s prebivalištem na području Općine Jelenje radi odlaska na kemoterapiju i radioterapiju u Klinički bolnički centar Rijeka. Cilj ove mjere je pružiti dodatnu potporu osobama oboljelima od malignih bolesti, olakšati im pristup zdravstvenoj skrbi te smanjiti financijsko i organizacijsko opterećenje povezano s učestalim odlascima na liječenje.
Predloženim izmjenama i dopunama nastoji se osigurati suvremeniji, učinkovitiji i socijalno osjetljiviji sustav ostvarivanja prava iz socijalne skrbi, uz istodobno usklađivanje Odluke s važećim propisima i stvarnim potrebama stanovnika Općine Jelenje.

Savjetovanje sa zainteresiranom javnošću provodi se radi upoznavanja javnosti s predloženim rješenjima te prikupljanja mišljenja, prijedloga i primjedbi u svrhu eventualnog dodatnog unaprjeđenja teksta Odluke prije njegova upućivanja u proceduru donošenja


